Gedagte vir die dag: Hoede af vir die skeppendesFoto: pixabay.com God het die mens in ooreenstemming met Homself geskep; volgens sy eie beeld het God hulle geskep; manlik en vroulik het Hy hulle geskep. (Genesis 1:27) Dit fassineer ’n mens nogal dat daar mense is wat beroepe beoefen wat grootliks op skeppendheid en vaardigheid gegrond is. Die pottebakker, wat kunswerke uit vormlose klei maak, is een. Glasblasers, skrynwerkers, skilders wat die natuur op ’n doek kan lewe gee en selfs die handwerk wat op die straathoeke verkoop word – dikwels deur werkloses gemaak – is bewondering werd. Woordkunstenaars is nog ’n vorm van iets-uit-niks. Om woorde in te span om ’n goeie artikel of boeiende roman te skryf getuig ook van talent, skeppingsvermoë en deursettingsvermoë: Die skaafwerk aan ’n nuwe boek is dikwels net so tydrowend soos die eerste skryfwerk. In ’n tydskrifartikel vertel ’n dokter, wat ook ’n suksesvolle pottebakker is, van die raakvlakke, maar ook uiteenlopendheid van die mediese beroep en pottebakkery. Die presisie van albei – kundige diagnose en ’n akkurate voorskrif van die dokter en die presiese vorming van die ruwe klei tot by die eindproduk deur die pottebakker – val op. Tog is dit die skeppendheid van laasgenoemde wat haar die meeste bevredig. Die Here, as die groot Skepper, het ons gemaak om te skep. Dit moet natuurlik sy Naam verheerlik. Jesus het ook skeppende werk op aarde gedoen: Hy was ’n skrynwerker (Markus 6:3). Sy belangrikste skeppingswerk is dat Hy mense se lewens herskep deur sy offer wat ons van sonde gereinig het.